ข้อบังคับเจ้าพนักงานจราจรจังหวัดพระนครศรีอยุธยา ว่าด้วยการห้ามรถยนต์ที่บรรทุกภาชนะบรรจุน้ำ หรือบรรทุกอุปกรณ์การเล่นสาดน้ำ หรือบรรทุกคนโดยสาร เพื่อการเล่นสาดน้ำสงกรานต์ เดินรถ หรือจอดรถ (ชั่วคราว) ในถนนบางสาย พ.ศ. 2557
ข้อบังคับเจ้าพนักงานจราจรจังหวัดพระนครศรีอยุธยา
ข้อบังคับเจ้าพนักงานจราจรจังหวัดพระนครศรีอยุธยา
ว่าด้วย
การห้ามรถยนต์ที่บรรทุกภาชนะบรรจุน้ำ หรือบรรทุกอุปกรณ์การเล่นสาดน้ำ หรือบรรทุก
คนโดยสาร
เพื่อการเล่นสาดน้ำสงกรานต์ เดินรถ หรือจอดรถ (ชั่วคราว) ในถนนบางสาย
พ.ศ. ๒๕๕๗[๑]
 

ด้วยระหว่างวันที่ ๑๓ - ๑๕ เมษายน ๒๕๕๗ เป็นช่วงเทศกาลสงกรานต์
ประจำปี ๒๕๕๗
จะมีประชาชนทั้งชาวไทยและชาวต่างประเทศจำนวนมากเดินทางมากราบสักการะสิ่งศักดิ์สิทธิ์
ตลอดจนท่องเที่ยวและเยี่ยมชมตามสถานที่ต่าง ๆ ในเขตอำเภอพระนครศรีอยุธยา
และอำเภออุทัย จังหวัดพระนครศรีอยุธยา นอกจากนี้ในถนนสายหลักบางสายจะมีประชาชนทั้งในและนอกพื้นที่นำรถยนต์ที่บรรทุกภาชนะบรรจุน้ำ
หรือบรรทุกอุปกรณ์การเล่นสาดน้ำ หรือบรรทุกคนโดยสาร เพื่อการเล่นสาดน้ำสงกรานต์
เดินรถ หรือจอดรถ เป็นจำนวนมาก
ก่อให้เกิดปัญหาการจราจรติดขัดทำให้ประชาชนผู้ใช้เส้นทางได้รับความเดือดร้อน

ฉะนั้น เพื่อให้เกิดความสะดวกและปลอดภัยในการจราจร
อาศัยอำนาจตามความในมาตรา ๑๓๙ (๑) และ (๒) แห่งพระราชบัญญัติจราจรทางบก พ.ศ.๒๕๒๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๔ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
ผู้บังคับการตำรวจภูธรจังหวัดพระนครศรีอยุธยา
ในฐานะเจ้าพนักงานจราจรจังหวัดพระนครศรีอยุธยา จึงออกข้อบังคับไว้ดังนี้

ข้อ ๑
ข้อบังคับนี้เรียกว่า ข้อบังคับเจ้าพนักงานจราจรจังหวัดพระนครศรีอยุธยา
ว่าด้วยการห้ามรถยนต์ที่บรรทุกภาชนะบรรจุน้ำ หรือบรรทุกอุปกรณ์การเล่นสาดน้ำ
หรือบรรทุกคนโดยสารเพื่อการเล่นสาดน้ำสงกรานต์ เดินรถ หรือจอดรถ (ชั่วคราว)
ในถนนบางสาย พ.ศ. ๒๕๕๗

ข้อ ๒
ข้อบังคับนี้ให้ใช้ในวันที่ ๑๓ - ๑๕ เมษายน ๒๕๕๗ ระหว่างเวลา ๐๙.๐๐ น.
ถึงเวลา ๑๗.๐๐ น.

ข้อ ๓
ห้ามรถยนต์ที่บรรทุกภาชนะบรรจุน้ำ หรือบรรทุกอุปกรณ์การเล่นสาดน้ำ
หรือบรรทุกคนโดยสาร เพื่อการเล่นสาดน้ำสงกรานต์ เดินรถ หรือจอดรถ ในถนนบางสาย
ดังนี้
๓.๑ ถนนโรจนะ ตั้งแต่ทางแยกตลาดแกรนด์ถึงทางแยกตัดกับถนนศรีสรรเพ็ชญ์
(แยกศาลากลางเก่า)
๓.๒ ถนนทางหลวงหมายเลข ๓๐๙ (อยุธยา - อ่างทอง)
ตั้งแต่จุดกลับรถหลวงพ่อเจ้าน้อย ถึงทางแยกตัดกับถนนอู่ทอง (แยกประตูชัย)
๓.๓ ถนนทางหลวงหมายเลข ๓๒๖๓ (อยุธยา - เสนา)
ตั้งแต่ทางแยกวัดท่าการ้องถึงทางแยกตัดกับถนนอู่ทอง
(เชิงสะพานวัดกษัตราธิราชวรวิหาร)
๓.๔ ถนนคลองสระบัว ตั้งแต่ทางแยกวัดหน้าพระเมรุถึงทางแยกตัดกับถนนอู่ทอง
(สะพานวัดหน้าพระเมรุราชิการาม)
๓.๕ ถนนหัวรอ - เพนียด
ตั้งแต่ทางแยกโรงฆ่าสัตว์ถึงทางแยกตัดกับถนนอู่ทอง (แยกวัดราชประดิษฐาน)


ประกาศ
ณ วันที่ ๑๒ มีนาคม พ.ศ. ๒๕๕๗
พลตำรวจตรี
เสริมคิด สิทธิชัยกานต์
ผู้บังคับการตำรวจภูธรจังหวัดพระนครศรีอยุธยา
เจ้าพนักงานจราจรจังหวัดพระนครศรีอยุธยา







ปริยานุช/ผู้จัดทำ
๓๑ มีนาคม ๒๕๕๗

โชติกานต์/ผู้ตรวจ
๑๗ เมษายน ๒๕๕๗
















[๑] ราชกิจจานุเบกษา
เล่ม ๑๓๑/ตอนพิเศษ ๕๓ ง/หน้า ๔๗/๒๕ มีนาคม ๒๕๕๗